Selvom kalenderen siger forår, så har det været både blæsende og koldt de seneste dage. Indtil nu har februar budt på højere temperatur end marts, og det fortæller en del om, hvor lidt forår der har været i luften i marts indtil nu. Det skriver TV 2 Vejret . Men nu kommer forårsvarmen og solskin endelig. Tirsdag bryder solen og varmen for alvor frem. Nogle steder i landet kan der komme helt op til 16-17 grader, hvor det bliver varmest. I Nordjylland kan vi se frem til en tirsdag med temperaturer på op til 11 til 14 grader flere steder. Vinden kommer fra vest og sydvest, og det betyder, at det bliver varmest ved østvendte kyster. Ved vestvendte kyster bliver der ikke lige så varmt. Der vil kun være 7-11 grader, oplyser TV 2 Vejret. Grå og diset start på dagen Selvom der kommer meget sol tirsdag, kan dagen starte ud grå og diset. Lidt op ad formiddagen ser det ud til at bryde op. Skyerne kan godt klumpe sig sammen i det nordlige Jylland i perioder, og der er risiko for havgus ved vestkysten. Onsdag kan blive endnu varmere Onsdag kan blive endnu varmere, og vinden aftager yderligere. Flere prognoser har op til 17-18 grader, skriver TV 2 Vejret. En koldfront presser i løbet af dagen på fra nordvest, så skyerne vil kunne påvirke især Nordjylland. Varmen er dog kortvarig, da en koldfront trækker ned over Danmark skærtorsdag og sender markant koldere luft ned over Danmark og resten af Europa.

Referat:
I Nordjylland venter op til 14 graders varme